Espanjan kuningaskunnan aloite neuvoston päätöksen tekemiseksi poliisiyhteistyön ja oikeudellisen yhteistyön erityistoimenpiteiden toteuttamisesta terrorismin torjumiseksi yhteisen kannan 2001/931/YUTP 4 artiklan mukaisesti



Virallinen lehti nro C 126 , 28/05/2002 s. 0022 - 0023



Espanjan kuningaskunnan aloite neuvoston päätöksen tekemiseksi poliisiyhteistyön ja oikeudellisen yhteistyön erityistoimenpiteiden toteuttamisesta terrorismin torjumiseksi yhteisen kannan 2001/931/YUTP 4 artiklan mukaisesti (2002/C 126/15) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 ja 31 artiklan sekä 34 artiklan 2 kohdan c alakohdan, ottaa huomioon Espanjan kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Eurooppa-neuvosto totesi 21 päivänä syyskuuta 2001 pidetyssä ylimääräisessä kokouksessaan, että terrorismi on todellinen haaste maailmalle ja Euroopalle ja että terrorismin torjunta on Euroopan unionin ensisijainen tavoite. (2) Yhdistyneiden Kansakuntien turvallisuusneuvosto hyväksyi 28 päivänä syyskuuta 2001 päätöslauselman 1373(2001), johon sisältyy laaja-alaisia strategioita terrorismin torjumiseksi ja erityisesti terrorismin rahoituksen estämiseksi. (3) Euroopan unionin neuvosto vahvisti 8 päivänä lokakuuta 2001 Euroopan unionin ja sen jäsenvaltioiden päätöksen osallistua täysimääräisesti ja yhteensovitetusti Yhdistyneiden Kansakuntien puitteissa toimivaan maailmanlaajuiseen liittoutumaan terrorismia vastaan. (4) Eurooppa-neuvosto totesi 19 päivänä lokakuuta 2001, että se on vakaasti päättänyt torjua terrorismia sen kaikissa muodoissa kaikkialla maailmassa ja että se jatkaa pyrkimyksiään lujittaa liittoutumaa, jonka kansainvälinen yhteisö on muodostanut torjumaan terrorismia sen kaikissa muodoissa. Tätä varten se esimerkiksi tehostaa sellaisten operatiivisten yksiköiden välistä yhteistyötä, joiden tehtävänä on terrorismin torjunta ja joita ovat Europol, Eurojust, tiedustelupalvelut, poliisivoimat ja oikeusviranomaiset. (5) Euroopan unionin olisi toteutettava lisätoimenpiteitä Yhdistyneiden Kansakuntien turvallisuusneuvoston päätöslauselman 1373(2001) täytäntöön panemiseksi. (6) Erityistoimenpiteiden toteuttamisesta terrorismin torjumiseksi 27 päivänä joulukuuta 2001 hyväksytyn neuvoston yhteisen kannan 2001/931/YUTP(3) 4 artiklassa säädetään, että jäsenvaltioiden on Euroopan unionista tehdyn sopimuksen VI osaston puitteissa rikosasioissa toteutettavan jäsenvaltioiden välisen poliisiyhteistyön ja oikeudellisen yhteistyön avulla annettava toisilleen mahdollisimman laajaa tukea terroritekojen estämiseksi ja torjumiseksi. (7) Tämä neuvoston päätös on ensimmäinen askel yhteisen kannan 2001/931/YUTP 4 artiklassa tarkoitettuja henkilöitä, ryhmiä ja yhteisöjä koskevien erityistoimenpiteiden toteuttamiseksi, ON PÄÄTTÄNYT SEURAAVAA: 1 artikla Tässä päätöksessä tarkoitetaan: a) "luettelossa olevilla henkilöillä, ryhmillä tai yhteisöillä" henkilöitä, ryhmiä tai yhteisöjä, jotka luetellaan erityistoimenpiteiden toteuttamisesta terrorismin torjumiseksi hyväksytyn neuvoston yhteisen kannan 2001/931/YUTP liitteessä; b) "terrorismirikoksella" terrorismin torjumista koskevan puitepäätöksen(4)1-3 artiklassa tarkoitettuja rikoksia; c) "Europol-yleissopimuksella" 26 päivänä heinäkuuta 1995 tehtyä yleissopimusta Euroopan poliisiviraston perustamisesta(5); d) "Eurojust-päätöksellä" Eurojust-yksikön perustamisesta vakavan rikollisuuden torjunnan tehostamiseksi 28 päivänä helmikuuta 2002 tehtyä neuvoston päätöstä 2002/187/YOS(6). 2 artikla 1. Kunkin jäsenvaltion on nimettävä rikollisuuden torjunnasta vastaavien poliisiviranomaistensa piiristä yhteyspiste, jolla on oikeus saada ja kerätä tietoja rikostutkinnasta, jota rikollisuuden torjunnasta vastaavat viranomaiset suorittavat sellaisten terrorismirikosten johdosta, joissa on osallisena luettelossa olevia henkilöitä, ryhmiä tai yhteisöjä, ja sen tuloksista. 2. Tietoihin on sisällyttävä vähintään seuraavat seikat, kun ne ovat tiedossa: a) henkilön, ryhmän tai yhteisön tunnistetiedot; b) tutkinnan kohteena olevat teot ja niitä koskevat erityiset olosuhteet; c) yhteys muihin tapauksiin; d) viestintätekniikoiden käyttö; e) joukkotuhoaseiden hallussapidosta johtuva uhka. 3. Kunkin jäsenvaltion on varmistettava, että 2 kohdassa tarkoitetut yhteyspisteen keräämät tiedot toimitetaan Europolille Europol-yleissopimuksen mukaisesti tämän yleissopimuksen 10 artiklan ja erityisesti 10 artiklan 6 kohdan mukaisesti käsiteltäviksi. 3 artikla 1. Kunkin jäsenvaltion on nimettävä oikeuslaitoksensa piiristä yhteyspiste, jolla on oikeus saada ja kerätä tietoja rikosoikeudellisista menettelyistä, jotka tapahtuvat oikeusviranomaisten johdolla sellaisten terrorismirikosten johdosta, joissa on osallisena luettelossa olevia henkilöitä, ryhmiä tai yhteisöjä, ja sen tuloksista. Yhteyspiste on terrorismia käsittelevä kansallinen Eurojust-yhteyshenkilö niissä jäsenvaltioissa, joissa tällainen henkilö on nimetty. 2. Tietoihin on sisällyttävä vähintään seuraavat seikat, kun ne ovat tiedossa: a) henkilön, ryhmän tai yhteisön tunnistetiedot; b) tutkinnan kohteena olevat teot ja niitä koskevat erityiset olosuhteet; c) yhteys muihin tapauksiin; d) keskinäistä oikeusapua koskevat pyynnöt, mukaan lukien tutkimusapupyynnöt, jotka on mahdollisesti esitetty toiselle jäsenvaltiolle tai jotka toinen jäsenvaltio on mahdollisesti esittänyt, ja niiden tulokset. 3. Kunkin jäsenvaltion on varmistettava, että 2 kohdassa olevissa kohdissa tarkoitetut yhteyshenkilön keräämät tiedot toimitetaan Eurojust-päätöksen mukaisesti Eurojustille, jotta tämä voisi suorittaa tehtävänsä. 4 artikla Jäsenvaltioiden on hyödynnettävä täysimääräisesti yhteisten tutkintaryhmien tarjoamat mahdollisuudet ja edut sellaisten terrorismirikosten tutkimiseksi, joissa on osallisena luettelossa olevia henkilöitä, ryhmiä tai yhteisöjä, ja niistä syyttämiseksi. 5 artikla Jäsenvaltioiden on varmistettava, että Europolille ja Eurojustille 1 ja 2 artiklan mukaisesti toimitettuja tietoja voidaan vaihtaa Europolin ja Eurojustin kesken näiden välillä Europol-yleissopimuksen ja Eurojust-päätöksen mukaisesti mahdollisesti tehtävässä yhteistyösopimuksessa määrättävällä tavalla. 6 artikla Kunkin jäsenvaltion on toteutettava tarvittavat toimenpiteet sen varmistamiseksi, että oikeusapua ja tuomioiden tunnustamista ja täytäntöönpanoa koskevat pyynnöt, jotka toinen jäsenvaltio on esittänyt sellaisten terrorismirikosten johdosta, joissa on osallisena luettelossa olevia henkilöitä, ryhmiä tai yhteisöjä, käsitellään kiireellisinä ja ensisijaisina. 7 artikla Kunkin jäsenvaltion on toteutettava tarvittavat toimenpiteet sen varmistamiseksi, että kaikki asiakirjat, tietoaineisto, esineet tai muu todistusaineisto, joka on takavarikoitu tai tuomittu menetetyksi luettelossa olevaan henkilöön, ryhmään tai yhteisöön kohdistuvan rikostutkinnan tai rikosoikeudellisen käsittelyn kuluessa, voi olla muiden jäsenvaltioiden viranomaisten saatavilla tai on niiden käytettävissä viipymättä, kun niissä on meneillään tai saatetaan aloittaa samoihin henkilöihin, ryhmiin tai yhteisöihin kohdistuva tutkinta. 8 artikla Tätä päätöstä noudatetaan siitä päivää seuraavasta päivästä, jona se julkaistaan Euroopan yhteisöjen virallisessa lehdessä. Tehty Brysselissä ... Neuvoston puolesta Puheenjohtaja ... (1) EYVL C ... (2) EYVL C ... (3) EYVL L 344, 28.12.2001, s. 93. (4) EYVL L ... (5) EYVL C 316, 27.11.1995, s. 2. (6) EYVL L 63, 6.3.2002, s. 1.